CELEX: 32020D1074
Language: sk
Date: 2020-07-17 00:00:00
Title: Vykonávacie rozhodnutie Komisie (EÚ) 2020/1074 zo 17. júla 2020, ktorým sa udeľuje výnimka, o ktorú požiadalo Dánsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Iba dánske znenie je autentické)

21.7.2020   
               
               
                  SK
               
               
                  Úradný vestník Európskej únie
               
               
                  L 234/29
               
            
         VYKONÁVACIE ROZHODNUTIE KOMISIE (EÚ) 2020/1074
         zo 17. júla 2020,
         ktorým sa udeľuje výnimka, o ktorú požiadalo Dánsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov
         (Iba dánske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (1), a najmä na odsek 2 tretí pododsek jej prílohy III,
         keďže:
         
                     (1)
                  
                  
                     Komisia vo svojom rozhodnutí 2002/915/ES (2) udelila výnimku, o ktorú požiadalo Dánsko na základe smernice 91/676/EHS a ktorou sa povolila aplikácia maštaľného hnoja s obsahom najviac 230 kg dusíka na jeden hektár za rok v určitých poľnohospodárskych podnikoch s chovom dobytka. Platnosť uvedenej výnimky bola predĺžená rozhodnutiami Komisie 2005/294/ES (3) a 2008/664/ES (4) a vykonávacími rozhodnutiami Komisie 2012/659/EÚ (5), (EÚ) 2017/847 (6) a (EÚ) 2018/1928 (7).
                  
               
                     (2)
                  
                  
                     Výnimka udelená vykonávacím rozhodnutím (EÚ) 2018/1928 sa v období 2017 – 2018 týkala približne 1 312 podnikov s chovom dobytka, 396 000 dobytčích jednotiek (čo predstavuje 39,6 milióna kg dusíka v maštaľnom hnoji) a 198 195 hektárov ornej pôdy, čo zodpovedá 3,9 % z celkového množstva poľnohospodárskych podnikov, 18,1 % celkového obsahu dusíka (N) v aplikovanom maštaľnom hnoji a 8,2 % celkovej výmery čistej poľnohospodárskej plochy.
                  
               
                     (3)
                  
                  
                     Dánsko predložilo Komisii listom z 20. marca 2020 žiadosť o obnovenie danej výnimky na základe odseku 2 tretieho pododseku prílohy III k smernici 91/676/EHS.
                  
               
                     (4)
                  
                  
                     Dánsko uplatňuje akčný program v súlade s článkom 5 smernice 91/676/EHS prostredníctvom častí vykonávacej vyhlášky č. 760 z 30. júna 2019 o regulácii chovu hospodárskych zvierat a skladovania a používania hnojív z hľadiska životného prostredia, zákona č. 338 z 2. apríla 2019 o používaní hnojív v poľnohospodárstve a opatreniach na znižovanie živín v znení zmien, vykonávacej vyhlášky č. 762 z 29. júla 2019 o používaní hnojív v poľnohospodárstve v plánovacom období 2019 – 2020 a vykonávacej vyhlášky č. 66 z 28. januára 2020 o opatreniach na znižovanie živín a poľnohospodárskych opatreniach v poľnohospodárstve v plánovacom období 2020 – 2021. Ako doplnok k uvedeným opatreniam vykonáva Dánsko od roku 2019 cielenú reguláciu v súlade so zákonom č. 338 z 2. apríla 2019 o používaní hnojív v poľnohospodárstve a opatreniach na znižovanie živín v znení zmien. Súčasťou dánskych právnych predpisov je okrem toho všeobecná regulácia fosforu v zmysle zákona č. 256 z 21. marca 2017 o chove hospodárskych zvierat a používaní hnojív a vyhlášky č. 865 z 23. júna 2017 o komerčnom chove hospodárskych zvierat, maštaľnom hnoji, siláži atď. (teraz vyhláška č. 760 z 30. júla 2019).
                  
               
                     (5)
                  
                  
                     V dánskych právnych predpisoch, ktorými sa vykonáva smernica 91/676/EHS, sa uvádzajú limitné hodnoty obsahu dusíka v aplikovanom hnojive. Právne predpisy obmedzujúce aplikáciu fosforu nadobudli účinnosť v auguste 2017.
                  
               
                     (6)
                  
                  
                     Dánske právne predpisy zahŕňajú kombinovanú cielenú schému pre dobrovoľné a povinné medziplodiny počas obdobia, na ktoré sa vzťahuje toto rozhodnutie. V rámci uvedenej schémy nadobudnú povinné ustanovenia o medziplodinách účinnosť automaticky v prípade, že dobrovoľnými dohodami týkajúcimi sa medziplodín sa nesplnia dané environmentálne ciele. Plochy s medziplodinami dopĺňajú vnútroštátnu požiadavku na povinné medziplodiny podľa zákona č. 338 z 2. apríla 2019 v znení zmien. Uvedená schéma je potrebná na to, aby uplatňovanie súčasnej výnimky neviedlo k zhoršovaniu kvality vody.
                  
               
                     (7)
                  
                  
                     Podľa informácií, ktoré poskytlo Dánsko v súvislosti s výnimkou udelenou vykonávacím rozhodnutím (EÚ) 2018/1928, nevedie daná výnimka k zhoršeniu kvality vody v porovnaní s oblasťami, na ktoré sa výnimka nevzťahuje. Z údajov o vykonávaní smernice 91/676/EHS za obdobie 2012 – 2015 (8) vyplýva, že v prípade podzemnej vody vykazuje 83,4 % monitorovacích miest priemernú koncentráciu dusičnanov nižšiu ako 50 mg/l a 27,5 % miest koncentráciu nižšiu ako 25 mg/l. V prípade sladkej povrchovej vody vykazuje 99,4 % monitorovacích miest priemernú koncentráciu dusičnanov nižšiu ako 50 mg/l a 85,8 % miest koncentráciu nižšiu ako 25 mg/l. Údaje z monitorovania poukazujú na celkový stabilný trend v oblasti koncentrácie dusičnanov v podzemných a sladkých povrchových vodách v porovnaní s predchádzajúcim vykazovaným obdobím (2008 až 2011). Z údajov o eutrofizácii vyplýva, že 25 % monitorovaných jazier bolo zaradených do kategórie „veľmi dobrý/dobrý stav“ a 75 % do kategórie „menej ako dobrý stav“ a že 2 zo 119 monitorovaných vodných útvarov v ústí riek a pobrežných vodách boli zaradené do kategórie „dobrý stav“.
                  
               
                     (8)
                  
                  
                     Komisia po preskúmaní žiadosti Dánska na základe prvkov opísaných v odseku 2 treťom pododseku prílohy III k smernici 91/676/EHS a na základe skúseností získaných pri uplatňovaní výnimky stanovenej v rozhodnutiach 2002/915/ES, 2005/294/ES a 2008/664/ES, ako aj vo vykonávacích rozhodnutiach 2012/659/EÚ, (EÚ) 2017/847 a (EÚ) 2018/1928 usudzuje, že množstvo hnoja, ktoré Dánsko plánuje aplikovať, teda 230 kg dusíka na jeden hektár za rok, neovplyvní dosiahnutie cieľov stanovených v smernici 91/676/EHS za predpokladu, že budú splnené určité prísne podmienky týkajúce sa medziplodín, stropov pre fosfor, striedania plodín, aplikácie hnoja a iných hnojív, odberu vzoriek pôdy a pôdnych rozborov.
                  
               
                     (9)
                  
                  
                     V poľnohospodárskych podnikoch s povolením aplikovať maštaľný hnoj s obsahom najviac 230 kg dusíka na hektár za rok by sa mali plány hnojenia v záujme súladu so súčasnými poľnohospodárskymi postupmi včas aktualizovať a zároveň by sa mala na zaistenie kompenzácie jesenného úbytku dusičnanov z pôdneho podložia a obmedzenie úbytku dusíka v zimnom období využívať trvalá vegetačná pokrývka a medziplodiny.
                  
               
                     (10)
                  
                  
                     V smernici Európskeho parlamentu a Rady 2007/2/ES (9) sa stanovujú všeobecné pravidlá zamerané na zriadenie Infraštruktúry pre priestorové informácie v Únii na účely politík Únie v oblasti životného prostredia a politík alebo činností, ktoré môžu mať vplyv na životné prostredie. Priestorové informácie zhromaždené v kontexte tohto rozhodnutia by podľa možnosti mali byť v súlade s ustanoveniami uvedenej smernice. V záujme zníženia administratívnej záťaže a zvýšenia koherentnosti údajov by Dánsko malo pri zbere potrebných údajov podľa tohto rozhodnutia využiť informácie získané v rámci integrovaného administratívneho a kontrolného systému zriadeného podľa hlavy V kapitoly II nariadenia Európskeho parlamentu a Rady (EÚ) č. 1306/2013 (10).
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre dusičnany zriadeného podľa článku 9 smernice 91/676/EHS,
                  
               PRIJALA TOTO ROZHODNUTIE:
         
            Článok 1
            Výnimka
            Výnimka, o ktorú Dánsko požiadalo listom z 20. marca 2020 na to, aby sa na pôdu mohlo aplikovať väčšie množstvo dusíka obsiahnutého v maštaľnom hnoji, než je množstvo stanovené v odseku 2 druhom pododseku prvej vete prílohy III k smernici 91/676/EHS (ďalej len „výnimka“), sa udeľuje s výhradou splnenia podmienok stanovených v článkoch 4 až 12.
         
         
            Článok 2
            Rozsah pôsobnosti
            Táto výnimka sa vzťahuje na poľnohospodárske podniky s chovom dobytka, v ktorých sa na ploche najmenej 80 % plošnej výmery vhodnej na aplikáciu hnoja pestujú plodiny s vysokou absorpciou dusíka a dlhým vegetačným obdobím a ktorým bolo udelené povolenie v súlade s článkom 6.
         
         
            Článok 3
            Vymedzenie pojmov
            Na účely tohto rozhodnutia sa uplatňuje toto vymedzenie pojmov:
            
                        1.
                     
                     
                        „poľnohospodársky podnik s chovom dobytka“ je podnik s ročnou produkciou dusíka obsiahnutého v maštaľnom hnoji nad 300 kg, z ktorého aspoň dve tretiny predstavuje hnoj hovädzieho dobytka;
                     
                  
                        2.
                     
                     
                        „plodiny podsiate trávou“ sú silážne obilniny, silážna kukurica, jariny, oziminy alebo jarný jačmeň a hrach, ktoré sa majú podsiať trávou pred zberom alebo po ňom;
                     
                  
                        3.
                     
                     
                        „plodiny s vysokou absorpciou dusíka a dlhým vegetačným obdobím“ sú ktorékoľvek z týchto plodín:
                        
                                    a)
                                 
                                 
                                    tráva;
                                 
                              
                                    b)
                                 
                                 
                                    trávnaté medziplodiny;
                                 
                              
                                    c)
                                 
                                 
                                    kŕmna repa;
                                 
                              
                                    d)
                                 
                                 
                                    plodiny podsiate trávou;
                                 
                              
                                    e)
                                 
                                 
                                    čakanka;
                                 
                              
                  
                        4.
                     
                     
                        „tráva“ je trvalý alebo dočasný trávny porast;
                     
                  
                        5.
                     
                     
                        „pôdny profil“ je vrstva pôdy pod povrchom do hĺbky 0,90 m alebo do priemernej najvyššej hladiny podzemnej vody, ak táto siaha do výšky menej než 0,90 m pod povrchom.
                     
                  
         
            Článok 4
            Podmienky udelenia výnimky
            Výnimka sa udeľuje za týchto podmienok:
            
                        1.
                     
                     
                        Dňa 1. augusta 2017 vstúpila do platnosti vyhláška č. 865 z 23. júna 2017 o komerčnom chove hospodárskych zvierat, maštaľnom hnoji, siláži atď. stanovujúca stropy pre priamo disponibilný (resp. priamo aplikovaný) fosfor, ktoré sa v rámci krajiny líšia v závislosti od typu hnojiva. Stropy sa vzťahujú na aplikáciu fosforu obsiahnutého vo všetkých typoch hnojív: organické hnojivá vrátane hnoja, digestát z výroby bioplynu, odplynená rastlinná biomasa, čistiarenský kal, ako aj priemyselné hnojivá. V niektorých povodiach vyznačujúcich sa vodným prostredím citlivým na fosfor sa uplatňujú prísnejšie stropy pre aplikáciu fosforu.
                     
                  
                        2.
                     
                     
                        Na kontrolu množstva fosforu aplikovaného na poľnohospodárskych poliach v Dánsku sa musí zaviesť systém ukazovateľov a monitorovania. Ak zo systému ukazovateľov alebo systému monitorovania vyplynie, že skutočná priemerná ročná miera aplikácie hnojiva s obsahom fosforu na poľnohospodárskej pôde v Dánsku by mohla prekročiť alebo už reálne prekročila úrovne priemernej vnútroštátnej miery aplikácie hnojiva s obsahom fosforu, ktorých dosiahnutie sa povoľuje za (celé) obdobie 2018 – 2025, stropy maximálnej aplikácie fosforu sa náležite znížia.
                     
                  
                        3.
                     
                     
                        Dňa 5. apríla 2019 nadobudol účinnosť dánsky zákon č. 338 z 2. apríla 2019 o používaní hnojív v poľnohospodárstve a opatreniach na znižovanie živín v znení zmien, čím sa vytvorila kombinovaná cieľová schéma pre dobrovoľné a povinné opatrenia vychádzajúca z potreby znížiť obsah dusičnanov v útvaroch podzemnej vody a v pobrežných vodách. Od roku 2020 je uvedená schéma súčasťou dánskeho plnenia záväzkov vyplývajúcich zo smernice Európskeho parlamentu a Rady 2000/60/ES (11). Uvedenými opatreniami sa stanovuje zavedenie medziplodín alebo alternatívnych opatrení stanovených vo vnútroštátnych právnych predpisoch. V rámci tejto schémy nadobudnú povinné ustanovenia o znižovaní dusíka účinnosť automaticky v prípade, že dobrovoľnými dohodami o znižovaní dusíka sa v dostatočnej miere nesplnia dané environmentálne ciele.
                     
                  
                        4.
                     
                     
                        Porasty medziplodín zakladané v rámci uvedenej schémy sa počítajú nad rámec medziplodín zasadených s cieľom splniť vnútroštátnu povinnú požiadavku, ktorou je 10,7 alebo 14,7 % pokrytie medziplodinami na poľnej ploche poľnohospodárskeho podniku s chovom dobytka vysadenej poľnohospodárskymi plodinami, alebo vnútroštátnu povinnú požiadavku v príslušných vykonávacích vyhláškach pre nasledujúce plánovacie obdobia, pričom sa nesmú zakladať na tej istej ploche, ako je plocha využívaná na splnenie požiadavky na medziplodiny v súvislosti s oblasťou ekologického záujmu.
                     
                  
         
            Článok 5
            Žiadosti o povolenia
            
               1.   Chovatelia dobytka môžu príslušným orgánom predložiť žiadosť o ročné povolenie na aplikáciu maštaľného hnoja s obsahom najviac 230 kg dusíka na hektár za plánovacie obdobie.
               Lehota na predloženie žiadosti je rovnaká ako vnútroštátna lehota na požiadanie o základnú platbu v rámci SPP a súčasťou tejto žiadosti musí byť plán pre kvóty hnojenia a medziplodiny.
            
            
               2.   Predloženie žiadosti v zmysle odseku 1 sa považuje aj za vyhlásenie žiadateľa, že podmienky v článkoch 7, 8 a 9 sú splnené.
            
         
         
            Článok 6
            Udeľovanie povolení
            Povolenia na aplikáciu maštaľného hnoja pochádzajúceho z poľnohospodárskeho podniku s chovom dobytka vrátane hnoja pozostávajúceho z exkrementov samotných zvierat a spracovaného hnoja s obsahom najviac 230 kg dusíka na jeden hektár za každé plánovacie obdobie sa udeľujú za podmienok stanovených v článkoch 7, 8 a 9.
         
         
            Článok 7
            Podmienky týkajúce sa aplikácie hnoja a iných hnojív
            
               1.   Celková dávka dusíka nepresiahne predpokladanú potrebu živín pre danú plodinu pri zohľadnení zásoby živín z pôdy. Nesmie presiahnuť maximálne normy aplikácie stanovené vo vykonávacej vyhláške č. 762 z 29. júla 2019 o používaní hnojív v poľnohospodárstve v plánovacom období 2019 – 2020 a v príslušných ďalších vyhláškach pre nasledujúce plánovacie obdobia.
            
            
               2.   Na celú výmeru poľnohospodárskeho podniku s chovom dobytka sa vypracuje plán hnojenia. Tento plán sa uchováva v poľnohospodárskom podniku. Vzťahuje sa na obdobie od 1. augusta do 31. júla nasledujúceho roka. Plán hnojenia obsahuje:
               
                           a)
                        
                        
                           plán striedania plodín, v ktorom sa stanovuje:
                           
                                       i)
                                    
                                    
                                       plošná výmera pozemkov s plodinami s vysokou absorpciou dusíka a dlhým vegetačným obdobím;
                                    
                                 
                                       ii)
                                    
                                    
                                       plošná výmera pozemkov s inými plodinami, než sú plodiny uvedené v bode i);
                                    
                                 
                                       iii)
                                    
                                    
                                       náčrt mapy znázorňujúci polohu pozemkov uvedených v bodoch i) a ii);
                                    
                                 
                     
                           b)
                        
                        
                           počet hospodárskych zvierat v danom poľnohospodárskom podniku s chovom dobytka;
                        
                     
                           c)
                        
                        
                           opis systému ustajnenia a uskladnenia hnoja vrátane dostupných kapacít na uskladnenie hnoja;
                        
                     
                           d)
                        
                        
                           výpočet množstva dusíka a fosforu obsiahnutého v hnoji získanom v danom poľnohospodárskom podniku s chovom dobytka;
                        
                     
                           e)
                        
                        
                           opis prípadného spracovania hnoja a predpokladané vlastnosti spracovaného hnoja;
                        
                     
                           f)
                        
                        
                           množstvo, druh a vlastnosti hnoja vyvezeného z poľnohospodárskeho podniku s chovom dobytka alebo doň dovezeného;
                        
                     
                           g)
                        
                        
                           predpokladané množstvo dusíka a fosforu potrebného pre danú plodinu na každom pozemku;
                        
                     
                           h)
                        
                        
                           výpočet množstva aplikovaného dusíka a fosforu obsiahnutého v hnoji na každom pozemku;
                        
                     
                           i)
                        
                        
                           výpočet množstva aplikovaného dusíka a fosforu obsiahnutého v chemických a iných hnojivách na každom pozemku;
                        
                     
                           j)
                        
                        
                           údaj o čase aplikácie hnoja a chemických hnojív.
                        
                     Plán hnojenia sa reviduje najneskôr sedem dní po každej zmene poľnohospodárskych postupov v poľnohospodárskom podniku s chovom dobytka. Plán hnojenia sa každoročne predkladá príslušným orgánom najneskôr do 31. marca.
            
            
               3.   Hnoj sa nesmie rozmetávať v období od 31. augusta do 1. marca na trávnom poraste, ktorý sa bude nasledujúcu jar zaorávať.
            
            
               4.   Normatívne hodnoty aplikácie dusíkatých hnojív v prípade plodín nasledujúcich po dočasných trávnych porastoch sa znížia o hodnotu dusíka viazaného s predchádzajúcou plodinou podľa vykonávacej vyhlášky č. 762 z 29. júla 2019 o používaní hnojív v poľnohospodárstve v plánovacom období 2019 – 2020 a v súlade s ďalšími príslušnými vyhláškami o normách týkajúcich sa hnojenia pre nasledujúce plánovacie obdobia, ako aj s tabuľkou noriem týkajúcich sa hnojenia poľnohospodárskych plodín a zeleniny a následnými zmenami.
            
         
         
            Článok 8
            Podmienky týkajúce sa odberu vzoriek pôdy a pôdnych rozborov
            
               1.   Vzorky určené na rozbor obsahu dusíka a fosforu sa odoberajú z horných 30 cm poľnohospodárskej pôdy.
            
            
               2.   V prípade každej plochy poľnohospodárskeho podniku s chovom dobytka, ktorá vykazuje homogénne znaky z hľadiska striedania plodín a pôdnych charakteristík, sa odber vzoriek a rozbory musia vykonať najmenej raz za štyri roky.
            
            
               3.   Na každých päť hektárov poľnohospodárskej pôdy sa vykoná aspoň jeden odber vzoriek a rozbor.
            
            
               4.   Výsledky rozborov musia byť k dispozícii na inšpekciu v poľnohospodárskom podniku s chovom dobytka.
            
         
         
            Článok 9
            Podmienky týkajúce sa obhospodarovania pôdy
            
               1.   Na ploche predstavujúcej 80 % alebo viac plošnej výmery vhodnej na aplikáciu hnoja sa musia pestovať plodiny s vysokou absorpciou dusíka a dlhým vegetačným obdobím.
            
            
               2.   Trávnaté medziplodiny sa nesmú zaorávať pred 1. marcom roka nasledujúceho po ich výsadbe.
            
            
               3.   Trávne porasty sa zaorú na jar. Plodiny s vysokou absorpciou dusíka a dlhým vegetačným obdobím sa vysievajú čo najskôr, najneskôr však do 3 týždňov po zaoraní trávy.
            
            
               4.   Plodiny začlenené do cyklu striedania plodín nesmú zahŕňať strukoviny ani iné rastliny viažuce atmosférický dusík, okrem týchto:
               
                           a)
                        
                        
                           ďatelina a lucerna na trávnych porastoch s menej ako 50 % ďateliny a lucerny;
                        
                     
                           b)
                        
                        
                           jačmeň a hrach podsiaty trávou.
                        
                     
         
         
            Článok 10
            Monitorovanie
            
               1.   Príslušné orgány zabezpečia, aby sa vypracovali mapy znázorňujúce:
               
                           a)
                        
                        
                           v každej obci percentuálny podiel poľnohospodárskych podnikov s chovom dobytka, na ktoré sa vzťahujú povolenia;
                        
                     
                           b)
                        
                        
                           v každej obci percentuálny podiel hospodárskych zvierat, na ktoré sa vzťahujú povolenia;
                        
                     
                           c)
                        
                        
                           v každej obci percentuálny podiel poľnohospodárskej pôdy, na ktorú sa vzťahujú povolenia.
                        
                     Tieto mapy sa každoročne aktualizujú.
               Príslušné orgány zhromaždia údaje o striedaní plodín a poľnohospodárskych postupoch v poľnohospodárskych podnikoch s chovom dobytka, na ktoré sa vzťahujú povolenia podľa tohto rozhodnutia, a tieto údaje každoročne aktualizujú.
            
            
               2.   Príslušné orgány monitorujú vodu nachádzajúcu sa v koreňovej zóne, povrchové a podzemné vody a poskytnú Komisii údaje o obsahu dusíka a fosforu v pôdnom profile, ako aj o koncentráciách dusičnanov v povrchových a podzemných vodách, a to za podmienok s výnimkou i bez nej.
               Toto monitorovanie sa vykonáva na úrovni jednotlivých polí poľnohospodárskeho podniku v rámci národného programu monitorovania poľnohospodárskych povodí. Monitorovacie miesta musia byť zvolené tak, aby boli zastúpené hlavné typy pôdy, prevažujúce postupy hnojenia a hlavné plodiny.
               V oblastiach s piesočnatými pôdami sa vykonáva posilnené monitorovanie kvality vody. Okrem toho sa musia koncentrácie dusičnanov v povrchových a podzemných vodách monitorovať aspoň v 3 % všetkých poľnohospodárskych podnikov, na ktoré sa vzťahuje povolenie.
            
            
               3.   Príslušné orgány vykonávajú zisťovania a priebežné rozbory živín v rámci národného programu monitorovania poľnohospodárskych povodí a poskytujú údaje o miestnom využívaní pôdy, striedaní plodín a poľnohospodárskych postupoch v poľnohospodárskych podnikoch s chovom dobytka, ktorým bolo udelené povolenie.
               Informácie a údaje získané z rozboru živín podľa článku 7 a z monitorovania uvedeného v odseku 2 tohto článku sa použijú na modelové výpočty úbytku dusíka a fosforu z poľnohospodárskych podnikov s chovom dobytka, ktorým bolo udelené povolenie na základe vedeckých poznatkov.
            
            
               4.   Príslušné orgány vyčíslia a zaznamenajú percentuálny podiel pôdy, na ktorú sa vzťahuje výnimka a ktorú pokrýva:
               
                           a)
                        
                        
                           ďatelina alebo lucerna na trávnych porastoch;
                        
                     
                           b)
                        
                        
                           jačmeň a hrach podsiaty trávou.
                        
                     
         
         
            Článok 11
            Overovanie
            
               1.   Príslušné orgány zabezpečia, aby sa žiadosti o povolenie podrobili administratívnej kontrole. Ak kontrola preukáže, že žiadateľ nesplnil podmienky stanovené v článkoch 7, 8 a 9, žiadosť sa zamietne a žiadateľ musí byť o dôvodoch zamietnutia informovaný.
            
            
               2.   Príslušné orgány zriadia program inšpekcií poľnohospodárskych podnikov, ktorým bolo udelené povolenie.
               Tento program vychádza z analýzy rizika s prihliadnutím na výsledky kontrol dodržania podmienok stanovených v článkoch 7, 8 a 9 z predošlých rokov, ako aj na výsledky kontrol dodržiavania vnútroštátnych právnych predpisov, ktorými sa transponuje smernica 91/676/EHS.
            
            
               3.   Inšpekcie zahŕňajú inšpekcie v teréne a kontrolu na mieste so zameraním na dodržiavanie podmienok stanovených v článkoch 7, 8 a 9, pričom každoročne musia pokryť aspoň 7 % poľnohospodárskych podnikov s chovom dobytka, ktorým bolo udelené povolenie. Ak sa preukáže, že niektorý poľnohospodársky podnik s chovom dobytka uvedené podmienky nespĺňa, držiteľovi povolenia sa uloží pokuta v súlade s vnútroštátnym právom a v plánovacom období nasledujúcom rok po preukázaní nemá nárok na povolenie.
            
            
               4.   Príslušným orgánom sa zveria potrebné právomoci a prostriedky na overenie súladu s podmienkami výnimky udelenej na základe tohto rozhodnutia.
            
         
         
            Článok 12
            Podávanie správ
            Príslušné orgány každý rok najneskôr do 31. decembra predložia Komisii správu s týmito informáciami:
            
                        a)
                     
                     
                        mapy znázorňujúce percentuálny podiel poľnohospodárskych podnikov s chovom dobytka, percentuálny podiel hospodárskych zvierat, percentuálny podiel poľnohospodárskej pôdy, na ktoré sa vzťahujú jednotlivé výnimky za každú obec, ako aj mapy miestneho využívania pôdy uvedené v článku 10 ods. 1;
                     
                  
                        b)
                     
                     
                        výsledky monitorovania koncentrácií dusičnanov a fosforu v podzemných a povrchových vodách vrátane informácií o vývoji kvality vody, a to za podmienok s výnimkou i bez nej, ako aj vplyv výnimky na kvalitu vody, ako sa uvádza v článku 10 ods. 2;
                     
                  
                        c)
                     
                     
                        výsledky monitorovania pôdy z hľadiska koncentrácií dusičnanov a fosforu vo vode nachádzajúcej sa v koreňovej zóne, ako aj z hľadiska dusíka a fosforu v pôde, za podmienok s výnimkou i bez nej, ako sa uvádza v článku 10 ods. 2;
                     
                  
                        d)
                     
                     
                        výsledky prieskumov miestneho využívania pôdy, striedania plodín a poľnohospodárskych postupov, ako sa uvádza v článku 10 ods. 3;
                     
                  
                        e)
                     
                     
                        výsledky modelových výpočtov rozsahu úbytku dusíka a fosforu z poľnohospodárskych podnikov s chovom dobytka, ktorým bolo udelené povolenie, ako sa uvádza v článku 10 ods. 3;
                     
                  
                        f)
                     
                     
                        tabuľky znázorňujúce percentuálny podiel poľnohospodárskej pôdy, na ktorú sa vzťahuje výnimka, pokrytej ďatelinou alebo lucernou na trávnych porastoch a jačmeňom/hrachom podsiatym trávou, ako sa uvádza v článku 10 ods. 4;
                     
                  
                        g)
                     
                     
                        vyhodnotenie uplatňovania podmienok výnimky na základe kontrol na úrovni poľnohospodárskeho podniku, ako aj na základe informácií o poľnohospodárskych podnikoch s chovom dobytka, ktoré nespĺňajú podmienky, ktoré vychádzajú z výsledkov administratívnych kontrol a inšpekcií v zmysle článku 11;
                     
                  
                        h)
                     
                     
                        vývoj stavov hospodárskych zvierat a produkcie hnoja v každej kategórii hospodárskych zvierat v Dánsku a v poľnohospodárskych podnikoch s chovom dobytka, ktorým bola udelená výnimka;
                     
                  
                        i)
                     
                     
                        vykonávanie podmienok na udelenie výnimky stanovených v článku 4.
                     
                  Priestorové údaje uvedené v správe musia byť podľa potreby v súlade so smernicou 2007/2/ES. Pri zbere potrebných údajov Dánsko použije v náležitých prípadoch informácie získané v rámci integrovaného administratívneho a kontrolného systému vytvoreného v súlade s článkom 67 ods. 1 nariadenia (EÚ) č. 1306/2013.
         
         
            Článok 13
            Obdobie uplatňovania
            Toto rozhodnutie sa uplatňuje do 31. júla 2024.
         
         
            Článok 14
            Adresát
            Toto rozhodnutie je určené Dánskemu kráľovstvu.
         
         
            V Bruseli 17. júla 2020
            
               
                  Za Komisiu
               
               Virginijus SINKEVIČIUS
               
                  člen Komisie
               
            
         
         
            (1)  Ú. v. ES L 375, 31.12.1991, s. 1.
         
            (2)  Rozhodnutie Komisie 2002/915/ES z 18. novembra 2002, ktoré sa týka žiadosti o výnimku podľa odseku 2 písm. b) prílohy III a článku 9 smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. ES L 319, 23.11.2002, s. 24).
         
            (3)  Rozhodnutie Komisie 2005/294/ES z 5. apríla 2005, ktoré sa týka žiadosti o výnimku podľa odseku 2 písm. b) prílohy III a článku 9 smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 94, 13.4.2005, s. 34).
         
            (4)  Rozhodnutie Komisie 2008/664/ES z 8. augusta 2008, ktorým sa mení a dopĺňa rozhodnutie 2005/294/ES, ktoré sa týka žiadosti o výnimku podľa odseku 2 písm. b) prílohy III a článku 9 smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 217, 13.8.2008, s. 16).
         
            (5)  Vykonávacie rozhodnutie Komisie 2012/659/EÚ z 23. októbra 2012, ktorým sa udeľuje výnimka, o ktorú požiadalo Dánske kráľovstvo na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 295, 25.10.2012, s. 20).
         
            (6)  Vykonávacie rozhodnutie Komisie (EÚ) 2017/847 zo 16. mája 2017, ktorým sa udeľuje výnimka, o ktorú požiadalo Dánsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 125, 18.5.2017, s. 35).
         
            (7)  Vykonávacie rozhodnutie Komisie (EÚ) 2018/1928 zo 6. decembra 2018, ktorým sa udeľuje výnimka, o ktorú požiadalo Dánsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 313, 10.12.2018, s. 45).
         
            (8)  SWD(2018) 246 final – pracovný dokument útvarov Komisie pripojený k správe Komisie Rade a Európskemu parlamentu o vykonávaní smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov na základe správ členských štátov za obdobie 2012 – 2015.
         
            (9)  Smernica Európskeho parlamentu a Rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie v Európskom spoločenstve (Inspire) (Ú. v. EÚ L 108, 25.4.2007, s. 1).
         
            (10)  Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 20.12.2013, s. 549).
         
            (11)  Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (Ú. v. ES L 327, 22.12.2000, s. 1).